Anklagemyndigheden opgiver at hive storfiskeren Henning Kjeldsen fra Skagen i Højesteret. Det skriver erhvervsmediet Finans . Henning Kjeldsen blev i november frikendt i Vestre Landsret, og for at få sagen taget op i Højesteret, krævede det en tilladelse fra Procesbevillingsnævnet. Det har anklagemyndigheden opgivet at søge om, og derfor ender sagen med en sejr til storfiskeren. Statsadvokat giver op Henning Kjeldsen, der er Danmarks rigeste fisker, blev i første omgang dømt for at fuske med fiskekvoter og idømt en bøde på 54 millioner kroner. Derudover blev han idømt et konfiskationskrav på 162,5 millioner kroner i byretten. Sagen blev anket til landsretten, og i slutningen af november frifandt Vestre Landsret fiskeren fra Skagen og de øvrige tiltalte. Nu ligger det altså fast, at sagen slutter her. - Statsadvokaten for Særlig Kriminalitet har efter nærlæsning af dommens præmisser vurderet, at afgørelsen ikke giver grundlag for, at anklagemyndigheden søger Procesbevillingsnævnets tilladelse til at indbringe sagen for Højesteret, siger vicestatsadvokat Kristian Kirk Petersen til Finans.
Storfiskerens frifindelse er så solid, at der ikke er grundlag for at sagen kan komme i Højesteret.